La Quadra de Beniopa obri demà les seues portes amb un concert del Centre Musical Beniopa
13 desembre 2019

## La Quadra de Beniopa obri demà les seues portes amb un concert del Centre Musical Beniopa13 desembre 2019Última actualització: 14 juliol 2025

![](../gestion/img/_AO_5467-copia.jpg)  
  

La presidenta de la Junta de Districte de Beniopa, Amparo Victoria; acompanyada per Fede Boscà, resident del Centre Musical Beniopa, han comparegut en roda de premsa per anunciar que demà tindrà lloc l'acte d'obertura oficial de centre Cívic de Beniopa i Escola de Música de l'Antiga Quadra.  
  
Demà a partir de les 12 hores, el Centre Musical Beniopa recorrerà els carrers de la barriada fins a arribar a la Quadra on tindrà lloc l'acte inaugural a les 12.30 hores que comptarà amb l'actuació del Centre Musical Beniopa que interpretarà l'himne de Beniopa i de Gandia.  
  
En primer lloc, **Amparo Victoria** ha declarat que "_amb aquest projecte es compleix una antiga reivindicació de Beniopa, que ja s'ha fet realitat. Després de molts anys d'espera, demà el poble de Beniopa viurà un moment històric. Es tracta d'una de les inversions més grans que ha dut a terme l'Ajuntament de Gandia els últims anys i que ha permés mantenir en peu una part del patrimoni de la vila de Beniopa_".  
  
L'edil ha explicat que els treballs s'han mantingut fidels a l'estructura de l'Antiga Quadra, tenint en compte les restes de l'antiga edificació i mantenint una part de la coberta a més d'habilitar un gran pati central que pot albergar esdeveniments de diversa índole a l'aire lliure que es complementa amb espais interiors flexibles i modulables.  
  
Aquesta nova infraestructura servirà per a dinamitzar la vida social i cultural de Beniopa, on s'organitzaran nombroses activitats.  
"_Beniopa és un poble viu, amb un potent teixit associatiu que no para durant tot l'any. Ja ho vam poder comprovar el passat estiu, on abans de les festes patronals ja es van endur una sèrie d'actes a la Quadra, com el tradicional concert de festes del Centre Musical Beniopa o el recital del segon Premi de Poesia Pare Miret, entre d'altres. Ara, en les pròximes festes de Nadal, les instal·lacions de la Quadra també acolliran actes, com la multitudinària Nit de Cap d'Any_" va explicar la regidora.  
  
Per finalitzar la seua intervenció, Victoria va voler destacar la importància de la jornada de demà per al Centre Musical Beniopa, "una entitat que està fent una gran funció com a estructura de dinamització, cohesió social i d'identitat com a poble. Els membres del Centre Musical Beniopa, per fi, es trobaran a gust en una infraestructura adequada i que està a la seua altura. Per això, li donem les gràcies al seu president, Fede Boscà, per tota la paciència han tingut".  
  
Per la seua banda, **Fede Boscà** ha mostrat la seua satisfacció. "_Per fi ha arribat el dia, estem molt contents. Hem passat molt de temps fent la nostra feina en llocs on no teníem les millors condicions i ara, podem gaudir d'un lloc on seguir fent música i obrir-nos encara més a la gent de Beniopa_".

[Twittear](https://twitter.com/share)